**חצוצרה- שלו טולדנו, תסריטאות א', קבוצה ב'**

**1 חוץ. רחוב- יום**

יונתן (11) ילד בעל גוף מלא לבוש בחולצת טריקו קצרה, עומד ממול לחלון ראווה של חנות כלי נגינה ואוכל גלידה, הוא מלקק בתנועות סיבוביות את הגלידה ונעצר בפתאומיות, נראה שמשהו אחר תפס את תשומת ליבו, זוהי החצוצרה הזהובה והמבריקה שמשכה אותו. הוא זורק את הגלידה לפח שבכניסה ונכנס לחנות.

**2 פנים- חנות כלי נגינה- יום**

יונתן הולך בחנות ומלקק שאריות גלידה מהאצבע שלו. הוא נעצר ממול לחצוצרה שמונחת על המדף. שלט ברור לצד המדף-  **לא לגעת!** יונתן נעמד על קצות אצבעותיו ומצליח לאחר מספר ניסיונות להוריד את החצוצרה. הוא מעביר ידו על החצוצרה בהתפעלות, מצמיד את הפיה לפיו ומתכונן לנשיפה. מוכר החנות מגיח מאחור, מניח ידו על כתפו של יונתן, לוקח את החצוצרה מידיו, מניח אותה חזרה על המדף ומסמן ליונתן עם ידו על השלט. יונתן מבחין שיש עדים לנזיפה מסביב, הוא מבויש וממהר לצאת מהחנות.

**3 פנים. חדרו של יונתן- יום**

על קירות חדרו של יונתן פוסטרים של נגני חצוצרה מהופעות שונות. יונתן יושב על המיטה, אוחז בחצוצרה ישנה ומשמן עם ספריי את הלחצן האמצעי שנשאר לחוץ ומסרב לחזור למקומו. לאחר שהלחצן משתחרר ומתחיל להגיב ללחיצות של יונתן, הוא נעמד וניגש לחלון. על אדן החלון מונחת מחברת כחולה, הוא פותח אותה, מדפדף מעט ומשעין את המחברת על החלון ממולו. הוא מתחיל לנגן, הלחצן מגיב יפה בהתחלה אבל אחרי מספר לחיצות מתקשה לחזור למקומו, יונתן ממשיך ובדיוק כשמגיע לשיא הניגון, הלחצן הבעייתי נתקע לגמרי. יונתן ניגש מהר לספריי ומשמן שוב את הלחצן. הלחצן מגיב שוב. יונתן מנגן ושוב פעם בשיא ניגון היצירה הלחצן נשאר לחוץ ומסרב לחזור למקומו, יונתן מתרגז וזורק את החצוצרה על הרצפה. הוא מביט מטה לרצפה ואחרי שניות מתחרט ומרים את החצוצרה, הוא מבחין שהחצוצרה התעקמה מעט. כשהוא שוב פעם מנסה לנגן, החצוצרה מפיקה צליל גרוע כתוצאה מהבקע שנוצר מהחבטה. הוא מתיישב על הרצפה ונשען על קצה המיטה מיואש.

**4 חוץ. רחוב- לילה**

שעה מאוחרת, יונתן מביט בחצוצרה שבחנות דרך חלון הראווה. הרחוב שומם והחנות סגורה. החצוצרה המפוארת מהפנטת את יונתן לכמה רגעים טובים. הוא מתעשת ולוקח כמה צעדים אחורנית. מוציא אבן מכיסו ומנפץ את חלון הראווה. הוא ניגש ישירות לחצוצרה. נעמד על קצות אצבעותיו ומוריד את החצוצרה מהמדף. מעביר את ידו עליה בהתרגשות ומצמיד את הפיה לפיו. הוא עוצם את עיניו, מתחיל לנגן, ואנחנו מזהים את הניגון המוכר. בדיוק כשהוא מתקרב לשיא היצירה נשמעות סירנות משטרה. יונתן נעצר למאית השנייה ובוחר להשלים את היצירה. הוא ממשיך בניגון. החלק החסר ביצירה מרתק ומשתלב עם סירנות המשטרה בהרמוניה מפתיעה. ברקע מאחורי יונתן ניתן להבחין בניידת המשטרה.